GELLERUP: I 2030 er Aarhus V slet ikke til at kende.

Gellerupparkens og Bispehavens betonblokke er afløst af "et blomstrende byliv, en mangfoldig beboersammensætning, et sikkert og trygt nærmiljø og en oplevelsesrig arkitektur."

Sådan står der i det "fremtidsbillede", der er bilag til den aftale om udsatte boligområder, som et stort flertal i Aarhus Byråd har indgået.

Målet til at nå den vision er blandt andet at nedrive ni boligblokke mere end de fem, der allerede er revet ned.

120 familieboliger skal sælges, og der skal bygges endnu flere familieboliger samt erhvervsbygninger.

Desuden skal der med inspiration fra Rosenhøj omtænkes og nytænkes, så boligblokkene spiller sammen i karréer med trygge uderum.

Desuden skal City Vest og området omkring butikscentret udvikles. Der skal blandt andet bygges biograf og private boliger.